Jong sangeres na hospitaal gehaasDemi Lovato (Foto: Richard Shotwell/Invision/AP) Die Amerikaanse sangeres Demi Lovato (25), bekend vir trefferliedjies soos “Sorry Not Sorry” en “Heart Attack”, is Dinsdag na ŉ Los Angeles-hospitaal gehaas nadat sy glo ŉ oordosis dwelms geneem het. Margaret Stewart, woordvoerder van die nooddienste in Los Angeles, het gesê paramedici het omstreeks 11:22 ŉ oproep gekry oor ŉ vrou wat mediese hulp nodig het. CNN berig dat bronne na aan Lovato gesê het sy is wakker en stabiel en dat haar familie aan haar sy is. Lovato, wat haar al in die verlede oor haar alkohol- en dwelmverslawing, bulimia, en gemoedsversteurings uitgespreek het, het op 15 Maart op Instagram aangekondig dat sy al vir ses jaar skoon is. Sy het wel in “Sober”, ŉ nuwe liedjie wat verlede maand uitgereik is, aangedui dat sy ŉ terugslag gehad het. “Momma, I’m so sorry I’m not sober anymore. And Daddy please forgive me for the drinks spilled on the floor. I’m sorry for the fans I lost who watched me fall again. I want to be a role model but I’m only human. I’m sorry that I’m here again. I promise I’ll get help,” sing Lovato in dié liedjie. Talle Hollywood-bekendes soos Ariana Grande, Meghan Trainor, Kesha, Ellen DeGeneres en Missy Elliott het ondersteuningsboodskappe vir Demi op Twitter geskryf onder die hutsmerk #PrayForDemi.